हिजोका दिनहरूमा बाइबल बोकेर पादरीहरूले जनताको विरुद्धमा र साम्राज्यवादको पक्षमा काम गरेझैँ आजभोलि गैरसरकारी अन्तर्राष्ट्रिय संस्थाहरू, मल्टिनेसनल कम्पनीहरू र सूचनासाम्राज्यवादी संयन्त्रहरू त्यही काम गरिरहेका छन् । त्यसमा पनि भारतकेन्द्रित बहुराष्ट्रिय कम्पनीहरूको काम सूचना–सञ्चार, स्वास्थ्य, सहयोग, शिक्षा आदिमार्फत नेपालको राष्ट्रिय स्वाधीनतामाथि धावा बोल्नु र विज्ञापनका नाममा माध्यमहरू कब्जा गर्नु रहेको छ । मैले यसबारे धेरै ठाउँ चर्चा गरिसकेको छु । खास गरेर स्वास्थ्य र दैनिक उपभोग गरिने वस्तुहरूको विज्ञापनमार्फत भारतीय राजनीति, अर्थतन्त्रको प्रभावविस्तार र सांस्कृतिक प्रदूषण फैलाउने काम तीव्र रूपमा भइरहेको छ र यसमा डाबर कम्पनी सबैभन्दा अघि छ भन्ने कुरा रियल जुस प्रकरण र कान्तिपुर को कागज प्रकरणलगायत थुप्रै सन्दर्भहरूबाट थाहा पाउन सकिन्छ ।
